[bookmark: _Hlk86055217][bookmark: _Hlk86745516]ရှင်ပေါလု၏စာစောင်များကို လေ့လာခြင်း – မော်ဂျူးလ် ၁ – ပေါလုနှင့်သူ၏ဓမ္မပညာ
ဆွေးနွေးရန်မေးခွန်းများ
ဤသင်ခန်းစာတွင် သင်အနှစ်သက်ဆုံး သို့မဟုတ် အရေးအပါဆုံးဟု ထင်မြင်သောအရာများမှာ အဘယ်နည်း။ သင်၌ မည်သည့်မေးခွန်းများရှိသနည်း။
ပေါလု၏စာများကိုဖတ်သည့်အခါ သူ၏နောက်ခံ၊ ဓမ္မအမှုတော်နှင့်ပတ်သက်၍ မည်သည့်မေးခွန်းများကို သိထားသင့်သနည်း။
ပေါလု၏အမှုတော်အတွက် ဘုရားသခင်ပြင်ဆင်ပုံနှင့်ပတ်သက်၍ ကျွန်ုပ်တို့ မည်သည့်အရာသင်ယူနိုင်သနည်း။
ခရစ်တော်၏နောက်လိုက်တစ်ဦးအနေဖြင့် “ပြီးနှင့်ပြီ” တွင်အသက်ရှင်ခြင်းသည် သင့်အား အဘယ်ကြောင့် ခွန်အားပေးမှု ဆောင်ကြဉ်းပေးသနည်း။
ခရစ်တော်၏နောက်လိုက်တစ်ဦးအနေဖြင့် “မပြီးသေး” တွင် အသက်ရှင်ခြင်းသည် သင့်အား အဘယ်ကြောင့် ခွန်အားနှင့် ရည်ရွယ်ချက် ဆောင်ကြဉ်းပေးသနည်း။
ပေါလု၏ဓမ္မပညာကို ကောင်းစွာနားလည်သဘောပေါက်ခြင်းသည် ခရစ်တော်အတွက်အမှုဆောင်ရန် သင့်အား မည်သို့တွန်းအားပေးပြီး လှုံ့ဆော်ပေးနိုင်သနည်း။
ပြီးနှင့်ပြီ-မပြီးသေး ပုံစံကိုနားလည်ခြင်းသည် ဤလောက၌ ဆင်းရဲဒုက္ခဆိုင်ရာ သင်၏နားလည်မှုကို မည်သို့ပုံဖော်ပေး သနည်း။
ဂလာတိခရစ်ယာန်များသည် ရင့်ကျက်မှုအထိ ကြီးထွားလာမည့်အစား ဝိညာဉ်ရေးဆိုင်ရာ ကလေးဘဝသို့ ပြန်ရောက်သွားကြသည်။ သင့်အသင်းတော် သို့မဟုတ် အမှုတော်ဆောင်လုပ်ငန်းသည် ရင့်ကျက်မှုတွင်ကြီးထွားရန်လိုအပ်သည့် အလားတူအရာအချို့ကို စာရင်းပြုစုပါ။
ဂလာတိခရစ်ယာန်များသည် ရင့်ကျက်မှုအထိ ကြီးထွားလာမည့်အစား ဝိညာဉ်ရေးဆိုင်ရာ ကလေးဘဝသို့ ပြန်ရောက်သွားကြသည်။ သင်ကိုယ်တိုင် ရင့်ကျက်မှုတွင်ကြီးထွားရန်လိုအပ်သည့် အလားတူအရာအချို့ကို စာရင်းပြုစုပါ။
ပေါလု၏အမှုတော်ထမ်းဆောင်စဉ် စိတ်နေသဘောထားကား အဘယ်နည်း၊ ဂလာတိလူတို့ကိုကူညီရန် သမ္မာကျမ်းစာကို သူမည်သို့အသုံးပြုခဲ့သနည်း။ ပေါလု၏ပြဿနာများကို ဖြေရှင်းသည့်နည်းလမ်းများမှ သင်နှင့် သင်၏အသင်းတော် မည်သို့သင်ယူနိုင်သနည်း။
သင်၏အသင်းတော်အသိုက်အဝန်းသည် မည်သည့်ကွဲပြားမှုများကို ပြုလုပ်သနည်း။ ဂလာတိ ၃:၂၈-၂၉ အရ သင်တို့၏ကွဲပြားမှုများသည် ဘုရားသခင်ရှေ့တော်၌ ဖြောင့်မတ်ခြင်းရှိပါသလား။
ပေါလုသည် ဂလာတိ ၅ တွင် လွတ်မြောက်ခြင်းနှင့် တာဝန်ယူမှုကြား ဟန်ချက်ညီမှုကို ဟောပြောခဲ့သည်။ သင်သည် ခရစ်တော်၌လွတ်မြောက်ခြင်းအား ဘုရားသခင်၏ ကိုယ်ကျင့်တရားဆိုင်ရာပညတ်ကို လေးစားမှုဖြင့် မည်သို့မျှတစွာ ချိန်ညှိနိုင်မည်နည်း။
ကျွန်ုပ်တို့၏အသက်တာတွင် သန့်ရှင်းသောဝိညာဉ်တော်သည် မည်သည့်အခန်းကဏ္ဍမှ ပါဝင်သနည်း။ ဝိညာဉ်တော်အားဖြင့် အသက်ရှင်ခြင်းဟူသည် မည်သည့်အရာကို ဆိုလိုသနည်း။
ယနေ့ ဤစာကိုသင်လေ့လာသောအခါ၊ ဘုရားသခင်၏ကျေးဇူးတော်သည် သင့်အတွက် မည်သို့ပိုမိုထင်ရှားလာသနည်း။
ပြန်လည်သုံးသပ်ချက်- ဤသင်ခန်းစာအရ၊ ခရစ်တော်နှင့် ကျွန်ုပ်တို့၏ပေါင်းစည်းခြင်းသည် ဤကာလမှ နောက်ကာလသို့ ကျွန်ုပ်တို့အားရွှေ့ပြောင်းပေးပုံကို ဖော်ပြသည်။ ယုံကြည်သူများသည် ခရစ်တော်၏ ရှင်ဘုရင်ကဲ့သို့အုပ်စိုးမည့် နောင်ကာလ၏နိုင်ငံသားများအဖြစ် ယခုပင် အသက်ရှင်နေပါသည်။ ကိုယ်တော်၏ဝိညာဉ်တော်ကို ကျွန်ုပ်တို့နှင့်အတူရှိစေရန် ပေးသနားတော်မူပြီး၊ ဖန်ဆင်းခြင်းအသစ်ကို စတင်ခဲ့သည်။ ရုပ်မြင်သံကြားများနှင့် ရုပ်ရှင်များသည် လူသား၏သာမန်ဖြစ်တည်မှုထက် ကျော်လွန်သော အခြေအနေအကြောင်းများဖြစ်သည်။ စူပါမင်း၊ ပင့်ကူလူသား၊ ဟယ်ရီပေါ်တာနှင့် သူရဲကောင်းများကို စဉ်းစားကြည့်ပါ။ ဤဇတ်လမ်းများသည် ကျွန်ုပ်တို့၏လက်ရှိဖြစ်တည်မှုအဆင့်ထက် ကျော်လွန်သောအဆင့် တစ်ခုအား လူသားတို့၏တောင့်တမှုကိုဖော်ပြသည်။ ထိုတောင့်တမှုသည် ကျွန်ုပ်တို့၏စိတ်ကူးယဉ်မှုထက် ကျော်လွန်၍ ခရစ်တော်၌ပြည့်စုံပါသည်။ ကိုယ်တော်သည် ကျွန်ုပ်တို့ကို သူ့ထံ၌ပေါင်းစည်းစေသောအခါ၊ ပို၍ကြီးမြတ်သော ဖြစ်တည်မှုအခြေအနေ၏ အစပိုင်းအတွေ့အကြုံကို ကျွန်ုပ်တို့ရရှိပါသည်။
ကိစ္စရပ်လေ့လာမှု- အစွန်းရောက် ဧဝံဂေလိတရား
ဂျန်နက်သည် စိတ်ထက်သန်သော ဧဝံဂေလိဆရာမတစ်ဦးဖြစ်သည်။ သူမသည် လူများကို ကယ်တင်ခြင်းခံရရန်သာ ပြောဆိုနေခဲ့သည်။ သူမ၏သတင်းစကား၏အနှစ်သာရမှာ ဤသို့ဖြစ်သည်_ "သင်သည် သင်၏အပြစ်များကို နောင်တမရလျှင် ငရဲသို့သွားရမည်။ နောင်တရပါ၊ သင် သေဆုံးသောအခါ ကောင်းကင်သို့သွားရလိမ့်မည်။"
ပြန်လည်ဆင်ခြင်သုံးသပ်ခြင်းမေးခွန်းများ
1. ဂျန်နက်၏ချဉ်းကပ်မှုနှင့်ပတ်သက်၍ မည်သည့်အရာသည် ကောင်းမွန်မှန်ကန်ပါသနည်း။ သူမ၏ချဉ်းကပ်မှုတွင် မည်သည့်အရာ လွဲချော်နေသနည်း။
ပြောင်းလဲခြင်းတွင် အပြစ်ခွင့်လွှတ်ခြင်းသာမက — ၎င်းသည် အံ့သြဖွယ်ကောင်းသည် —  ပို၍ဘုန်းကြီးသောတည်ရှိမှုအခြေအနေသို့ ဝင်ရောက်ခြင်းလည်းဖြစ်သည်။ သင်သည် ဧဝံဂေလိတရားဟောပြောသောအခါ ဤဘုန်းကြီးသောကူးပြောင်းခြင်းကို ပြောပြပါသလား။ သို့မဟုတ် သင်၏သတင်းစကားသည် ထာဝရငရဲမှလွတ်မြောက်ခြင်း သို့မဟုတ် ခွင့်လွှတ်ခြင်း (ထိုအရာများအံ့သြဖွယ်ကောင်းသကဲ့သို့ပင်) သို့ လျော့ချထားပါသလား။
ထို့အတူ ခရစ်ယာန်အသက်တာတွင် ဤပို၍ဘုန်းကြီးသောအခြေအနေသို့ ဝင်ရောက်ပြီးသူတစ်ဦးအဖြစ် ယခုပင်အသက်ရှင်ခြင်းလည်းပါဝင်သည်။ သင်သည် ယုံကြည်သူများကို ဟောပြော၊ သွန်သင်၊ ဆုံးမသောအခါ ယခု သူတို့အသက်ရှင်နေသည့် ဤစိတ်လှုပ်ရှားဖွယ်ကောင်းသော အမှန်တရားကို သူတို့အားသတိပေးပါသလား။ ဥပမာအချို့ပေးပါ။
ထိုသို့ သတိပေးခြင်းသည် ဘုရားသခင်၏အမှုတော်ကို နာခံကာဆောင်ရွက်ရန်နှင့် မိမိ၏ဆုကျေးဇူးများကို အသုံးပြုရန် မည်သို့ခွန်အားပေးသနည်း။
လုပ်ဆောင်ရန် လုပ်ငန်းများ
[bookmark: _Hlk20306927]ဧဝံဂေလိလုပ်ငန်းနည်းလမ်းတစ်ခုကို ရေးမှတ်ထားပါက ၎င်းကို ပေါလု၏ နောက်ဆုံးသောကာလဆိုင်ရာအမြင်နှင့် နှိုင်းယှဉ်ကြည့်ပါ။ အကယ်၍မရှိပါက၊ ပေါလု၏နောက်ဆုံးသောကာလဆိုင်ရာ ရှုထောင့်ကိုအသုံးပြုသည့် ဧဝံဂေလိတင်ပြချက်တစ်ခုရေးပါ။ ယုံကြည်စိတ်ချရသောမိတ်ဆွေအချို့နှင့် ဝေမျှပြီး ပြင်ဆင်ပါ။ ထို့နောက် မယုံကြည်သူနှင့် စမ်းသုံးကြည့်ရန် အခွင့်အရေးကောင်းကိုရှာပါ။ တုံ့ပြန်မှုများကို မှတ်သားပြီး သင်၏ချဉ်းကပ်မှုကို ပြန်လည်ပြင်ဆင်ပါ။
သင်၏တရားဒေသနာအချို့ကို ဆန်းစစ်ပြီး ယင်းတို့ကို အကဲဖြတ်ပါ။
နောင်တွင် တရားဟောပြောရာ၌ ဤနောက်ဆုံးသောကာလဆိုင်ရာအမြင်ကို ပိုမိုရှင်းလင်းပြတ်သားစွာ ထည့်သွင်းရန် ကြိုးစားပါ။ ထို့နောက် လူများမည်သို့တုံ့ပြန်သည်ကို ရှာဖွေပါ။ သင့်ချဉ်းကပ်မှုကိုပြုပြင်ရန် ၎င်းတုံ့ပြန်ချက်ကို အသုံးပြုပါ။
